ไฟแนนซ์ทูเดย์
กรณ์ จาติกวณิช รมว.คลัง ประกาศให้กรรมการรัฐวิสาหกิจเดินหน้าบริหารองค์กรต่อ
10 ส.ค. 2554

กรณ์ จาติกวณิช รมว.คลัง ประกาศให้กรรมการรัฐวิสาหกิจเดินหน้าบริหารองค์กรต่อ 
ไม่ต้องลาออกตามรัฐบาลที่หมดอายุลง และไม่ต้องห่วงว่ารัฐบาลเก่าจะกล่าวหาว่าเปลี่ยนสี เพราะที่ผ่านมาเลือกคนที่มีฝีมือเพื่อไปพัฒนารัฐวิสาหกิจอย่างแท้จริง ไม่ได้ให้เข้าไปรับใช้ฝ่ายการเมือง ขอให้ทุกคนเดินหน้าทำงานเพื่อประเทศต่อไป ใครจะไปใครจะมาก็ล้วนแล้วแต่คิดถึงประโยชน์ที่ประเทศจะได้รับทั้งน้านนนน ขอให้เป็นจริงเต๊อะ รัฐวิสาหกิจจะได้เจริญ
การสรรหารัฐมนตรีคลังคนใหม่ของพรรคเพื่อไทยตอนนี้ยังไม่ลงตัว ทำให้หลายคนนึกถึงชื่อ ศุภรัตน์ ควัฒน์กุล อดีตปลัดกระทรวงการคลัง ที่ตกบัลลังก์เพียงเพราะ “ขัดคำสั่ง” ปัจจุบันนั่งเป็นรองประธานกรรมการบริษัท ซีพี เรื่องฝีมือการบริหารจัดการ องค์ความรู้ รับประกันเจ๋ง จ๊าบไม่เป็นที่สองรองใคร ครบเครื่องทำงานละเอียดรอบคอบได้ทั้งนโยบายการคลัง นโยบายการเงิน




ตอนสมัยเป็นปลัดกระทรวงการคลัง ก็มีข่าวเคยถูกทาบทามให้ไปนั่งตำแหน่งผู้ว่าการธนาคารแห่งประเทศไทย (ธปท.) มาแล้ว พอถึงยุคสมัยรัฐบาลสมัคร สุนทรเวช เรื่อยมาจนถึงรัฐบาลสมชาย วงศ์สวัสดิ์ ก็มีการทาบทามศุภรัตน์มานั่งเก้าอี้นี้มาแล้ว
ในยุคมติมหาชนท่วมท้น ประสาร ไตรรัตน์วรกุล ผู้ว่าการ ธปท. ถือว่าเป็นคนที่ยืนหยัดวิจารณ์นโยบายพรรคเพื่อไทยได้ตรงไปตรงมากที่สุด ทั้งในเรื่องการโหมใช้นโยบายประชานิยม และการรื้องบประมาณขาดดุลเพิ่มขึ้น ว่าจะเป็นตัวเร่งทำให้เงินเฟ้อเพิ่มขึ้นรวดเร็ว และน่าจะเป็นตัวเร่งให้ ธปท.ต้องขึ้นดอกเบี้ยนโยบายเร็วและแรงมากขึ้นกว่าที่ควรจะเป็น โอวม่าย...นะ